./data/phi0474/phi005/phi0474.phi005.perseus-lat2.xml
M. Tullius Cicero
addite nunc eodem istius edicta, instituta, iniurias; addite Aproni Veneriorumque servorum in agro decumano regna ac rapinas  quamquam haec omitto: de cella loquor  placet vobis in cellam magistratibus vestris frumentum Siculos gratis dare? quid hoc indignius, quid iniquius? atque hoc scitote aratoribus Verre praetore optandum ac petendum fuisse       Sositheus est Entellinus, homo cum primis prudens et domi nobilis, cuius verba audietis, qui   ad hoc iudicium legatus publice cum Artemone et Menisco, primariis viris, missus est  is cum in senatu Entellino multa mecum de istius iniuriis ageret, hoc dixit: si hoc de cella atque hac aestimatione concederetur, velle Siculos senatui polliceri frumentum in cellam gratis, ne  posthac tantas pecunias magistratibus nostris decerneremus